እነዚህ የወጣት ንቅናቄዎች ባለፉት ሦስት አመታት የከፈሉት መስዋዕትነት ቀላል አይደለም። በሺህ የሚቆጠሩ ወንድም እህቶቻቸውን ተነጥቀዋል፣ ብዙዎቹ በየማጎሪያው ተጥለው ለወራትና ለአመታት ስቃይ ሲፈጸምባቸው ቆይተዋል። መሰዋትነታቸውም መና አልቀረም። የተሰውለት አላማ ሙሉ በምሉ ባይባልም ምላሽ እያገኘ ነው። ከመንፈቅ በፊት በመስቀል አደባባይ በወያኔ ታጣቂዎች ተደብድበዋል፣ ደማቸውን አፈሰዋል። አሁን ደግሞ እነዚህ ወጣቶች በነጻነት በዚሁ ስፍራ ሲሰባሰቡ፣ ሃሳባቸውን ሲገልጹ እና የሚፈልጉትንም ሲደግፉና ሲቃወሙ እያየን ነው። ይህ ትውልድ አገሩን እንደሚወድ፣ ላመነበትም ሆነ ለነጻነቱ መስዋት እስከ ምን ደረጃ ለመክፈል ዝግጁ እንደሆነ እና ጽናቱንም በተግባር አሳይቷል።
